শিশু বয়সেই মেয়ের ‘তাণ্ডব’ দেখে মণিপুরী নৃত্যের গুরু বিপিন সিংহ ভাবেন একে নিজের মতো করে গড়েপিটে তুলতে খুব একটা বেগ পেতে হবে না। পাশাপাশি মেয়ের ‘লাস্য’ দেখে গুরু কলাবতী দেবীও ভাবেন, একে তো খুব সহজেই নৃত্যপটীয়সী করে তোলা যায়। বাবা গুরু বিপিন সিংহ ও মা কলাবতী দেবীর ভাবনা একই বিন্দুতে মিলিত হতেই মেয়ে বিম্বাবতীকে তাঁরা ভারতীয় ধ্রুপদী নৃত্যকলা মণিপুরী নৃত্যের নিয়মিত তালিমে পোক্ত করতে শুরু করলেন। বিম্বাবতী তখন থেকেই লেখাপড়ার পাশাপাশি রপ্ত করতে থাকলেন মণিপুরী নৃত্যশৈলীর বিভিন্ন কলাকৌশল। প্রেসিডেন্সির রাষ্ট্রবিজ্ঞানের ছাত্রী, রবীন্দ্রভারতী বিশ্ববিদ্যালয়ের মণিপুরী নৃত্যে মাস্টার্স এবং মণিপুরী নৃত্যের গবেষক বাবার পথ ধরেই চেষ্টা করছেন মণিপুরী নৃত্যে বৈচিত্র আনতে। এই মুহূর্তে তিনি মণিপুরী নৃত্যে নতুন নতুন থিম নিয়ে দেশে বিদেশে নিয়মিত কাজ করছেন। হয়েছেন সফল, এসেছে সফলতা। এ বার তাঁরই ভাবনা, নৃত্য পরিকল্পনা ও নির্দেশনায় বছরভর চলতে থাকা গুরু বিপিন সিংহের (১৯১৮-২০০০) জন্মশতবর্ষের সমাপ্তি অনুষ্ঠানে ২৬ অগস্ট সন্ধে সাড়ে ৬টায় রবীন্দ্র সদনে দেখা যাবে ‘ঘনবারি বরিখত’ (রিফ্লেকশন ইন আ রেনড্রপ)। মণিপুরের সংস্কৃতি বর্ষার স্বল্পশ্রুত গান, নৃত্যরীতি, ধর্মীয় অনুষ্ঠানের সুন্দর আবেগপ্রবণ মেলবন্ধন বিম্বাবতীর এই সৃষ্টি। দর্শনা ঝাভেরির হাত দিয়ে প্রকাশ পাবে মণিপুরী নর্তনের পাঁচটি ভঙ্গিপরং-এর ভিডিয়ো। প্রসঙ্গত, অনুষ্ঠানটির সূচনা হয়েছিল ২৩ অগস্ট ২০১৭ পশ্চিমবঙ্গ রাজ্য সঙ্গীত আকাদেমিতে। আয়োজনে মণিপুরী নর্তনালয়।